RO Jurnalul Oficial al Uniunii Europene C 307/1

AVIZUL COMISIEI

din 27 noiembrie 2008

în punerea în aplicare a articolului 7 al Directivei 98/37/CE a Parlamentului European și a Consiliului cu privire la o măsură de interzicere a unei raboteze electrice purtând marca de comerț BRISTOOL ENGLAND, adoptată de autoritățile ungare MD-2007-136

(Text cu relevanță pentru SEE)

(2008/C 307/01)

1. Notificarea de către autoritățile ungare

Articolul 2 alineatul (1) din Directiva 98/37/CE privind apropierea legislațiilor statelor membre în domeniul echipamentelor tehnice prevede că statele membre iau toate măsurile corespunzătoare pentru a asigura că echipamentele tehnice cărora li se aplică prezenta directivă pot fi introduse pe piață și puse în funcțiune numai dacă nu reprezintă un pericol pentru sănătatea și siguranța persoanelor și, acolo unde este cazul, a animalelor domestice sau a bunurilor, atunci când sunt instalate în mod corespunzător și întreținute și folosite conform destinației lor.

Articolul 7 alineatul (1) din directiva respectivă prevede că, atunci când un stat membru constată că echipamentele tehnice purtând marcajul „CE”, folosite în conformitate cu destinația lor pot pune în pericol siguranța persoanelor și, atunci când este cazul, a animalelor domestice sau a bunurilor, statul membru respectiv ia toate măsurile corespunzătoare pentru a retrage de pe piață astfel de echipamente tehnice, pentru a interzice introducerea lor pe piață, punerea în funcțiune sau utilizarea lor sau pentru a restricționa libera lor circulație. Statul membru respectiv informează imediat Comisia în legătură cu orice astfel de măsură, indicând motivul deciziei sale.

La 23 iulie 2007, autoritățile ungare au notificat Comisia Europeană cu privire la o măsură de interzicere referitoare la introducerea pe piață a unei raboteze electrice portabile purtând marca de comerț BRISTOOL ENGLAND, de tipul BT/PL 822-902. Fabricantul echipamentului tehnic este Jiangsu Jinding Electric Tools Group Co. Ltd, Huangli Town Changzhou, Jiangsu 213151 China, iar echipamentul tehnic este distribuit de TESCO-GLOBAL Inc., H-2040 Budaörs, Kinizsi út 1-3.

Dosarul transmis Comisiei Europene cuprindea următoarele documente:

— certificatul nr. AM50046679 0001 din data de 29 iulie 2004, eliberat de TÜV Rheinland Product Safety GmbH, Am Grauen Stein, D-51105, Köln pentru o raboteză electrică de tipul DB-82X2B,

— o declarație a societății Jiangsu Jinding Electric Tools, China, din data de 16 februarie 2006, afirmând că raboteza electrică de tipul DB-82X2B este echivalentă cu articolul 3036,

— o declarație a societății Bristool Trade Cooperation, Fernley, Nevada, Statele Unite ale Americii, din data de 15 decembrie 2006, afirmând că articolul 3036 este echivalent cu raboteza electrică de tipul BT/PL 822-902, care face obiectul măsurii ungare.

În temeiul articolului 7 alineatul (2) din directiva respectivă, Comisiei i se solicită, după consultarea părților în cauză, să declare dacă o astfel de măsură i se pare sau nu justificată. În cazul în care se constată că măsura este justificată, Comisia informează statele membre astfel încât acestea să poată lua toate măsurile corespunzătoare privind echipamentul tehnic în cauză, în conformitate cu obligațiile prevăzute la articolul 2 alineatul (1).

2. Motivele invocate de autoritățile ungare

Măsura adoptată de autoritățile ungare s-a bazat pe faptul că raboteza electrică nu a îndeplinit următoarele cerințe esențiale de sănătate și siguranță prevăzute în anexa I la Directiva 98/37/CE (cu trimitere la specificațiile standardelor europene armonizate EN 60745-1:2003 Unelte electrice cu motor portabile — Securitate — Partea 1: Prescripții generale și EN 60745-2-14 Unelte electrice cu motor portabile — Securitate — Partea 2-14: Prescripții particulare pentru rindele).

1.2.2. Dispozitive de control

Nici elementele tehnice de protecție împotriva contactului cu piesele rotative, nici sistemul de protecție împotriva funcționării accidentale nu au fost furnizate împreună cu echipamentul tehnic. Mai mult, întrerupătorul putea fi blocat în timp ce echipamentul tehnic funcționa.

1.5.1. Alimentarea cu electricitate

Rezistența electrică a izolării consolidate este insuficientă: a apărut o scânteie între părțile metalice accesibile și părțile alimentate cu curent electric la un nivel de voltaj sub limita prescrisă, creând astfel riscul electrocutării.

1.5.6. Incendiu

În timpul testului, echipamentul tehnic a luat foc, a emis fum și flăcări și apoi s-a oprit.

1.7.3. Marcajul

Numele și adresa fabricantului nu au fost indicate pe echipamentul tehnic, iar anul de fabricație lipsea, de asemenea.

1.7.4. Instrucțiuni

Instrucțiunile de utilizare nu conțineau anumite informații necesare pentru funcționarea în siguranță a echipamentului tehnic.

3. Avizul Comisiei

La 15 noiembrie 2007, Comisia i-a cerut în scris societății TESCO-GLOBAL Inc., care a semnat declarația de conformitate „CE”, să-i comunice observațiile sale cu privire la măsura luată de autoritățile ungare.

La 15 noiembrie 2007, Comisia i-a scris, de asemenea, societății TÜV Rheinland, Köln, care eliberase un certificat de conformitate pentru o raboteză electrică de tipul DB-82X2B, despre care s-a afirmat că este echivalentă cu raboteza electrică de tipul BT/PL 822-902, care face obiectul măsurii ungare.

La 3 decembrie 2007, TÜV Rheinland a confirmat că eliberase certificatul pentru raboteza electrică de tipul DB-82X2B și a afirmat că certificatul era valabil doar până în martie 2007. Nu a putut confirma că raboteza electrică de tipul BRISTOOL ENGLAND BT/PL 822-902 era echivalentă cu raboteza electrică de tipul DB-82X2B și a afirmat că nu testase sau certificase tipul BT/PL 822-902.

La 11 decembrie 2007, TESCO GLOBAL Inc. a răspuns că nu contestă măsura luată de autoritățile ungare și că distrusese stocul de raboteze electrice în cauză.

Având în vedere documentația disponibilă și comentariile părților în cauză, Comisia consideră că autoritățile ungare au demonstrat că echipamentul tehnic care face obiectul măsurii restrictive nu este conform cu cerințele esențiale de sănătate și siguranță la care s-a făcut referire anterior. Aceste neconcordanțe provoacă riscuri grave pentru persoanele care folosesc echipamentul tehnic în cauză.

În consecință, urmând procedura prevăzută, Comisia consideră că măsura luată de autoritățile ungare este întemeiată.